ธปท.จับตาเงินบาทผันผวน
ธปท.จับตาใกล้ชิดเงินบาทผันผวน พร้อมออกมาตรการเพิ่มหากพบเก็งกำไร
13 ต.ค. 2553

ธปท.จับตาใกล้ชิดเงินบาทผันผวน พร้อมออกมาตรการเพิ่มหากพบเก็งกำไร
นางสุชาดา กิระกุล ผู้ช่วยผู้ว่าการสายตลาดการเงิน ธนาคารแห่งประเทศไทย(ธปท.)กล่าวว่า รัฐบาลยังจับตาปัญหาการแข็งค่าของเงินบาทอย่างใกล้ชิด ซึ่งมาตรการแก้ปัญหาและลดผลกระทบเงินบาทแข็งค่าที่ออกมาเมื่อวานนี้เป็นเพียงก้าวแรกเท่านั้น หากพบแรงเก็งกำไรค่อนข้างมาก ก็มีความเป็นไปได้ที่จะออกมาตรการเพิ่มเติม
"ธปท.พยายามชะลอความผันผวนของค่าเงิน ซึ่งเม็ดเงินสั้นๆ เราไม่อยากได้ ธปท.จับตาดูอยู่"นางสุชาดา กล่าว
สำหรับค่าเงินบาทขณะนี้ ยอมรับว่ามีความผันผวน จากหลายปัจจัยที่เข้ามากระทบ ทั้งการเคลื่อนไหวของเงินยูโรและดอลลาร์ ประกอบกับ การคาดการณ์มาตรการผ่อนคลายเชิงปริมาณ(QE)ของทางการสหรัฐที่จะออกมาเพื่อกระตุ้นเศรษฐกิจ 
อย่างไรก็ตาม เมื่อเงินบาทแข็งค่าได้ ก็สามารถอ่อนค่าลงได้ด้วย ขึ้นกับมุมมองนักลงทุนว่าจะมีความเชื่อมั่นมากน้อยแค่ไหน 
เมื่อถามว่า ขณะนี้เกิดสงครามค่าเงินรึยัง นางสุชาดา กล่าวว่า อาจเป็นการต่อสู้เพื่อปกป้องตัวเองมากกว่า โดยการหามาตรการมาชะลอความผันผวนให้ผู้ประกอบการสามารถปรับตัวได้ทัน